Rahvuslane Jüri Liim tellis neljapäeval kraana ja teisaldas Tallinnas kaks nõukogudeaegset punamonumenti, Põhja ringkonnaprokuratuur alustas juhtunu suhtes kriminaalmenetluse.
"Kriminaalmenetlus alustati karistusseadustiku varguse paragrahvi alusel," rääkis Põhja ringkonnaprokuratuuri pressiesindaja Maria-Elisa Rannajõe ETV24-le.
Esmalt tõstis Liimi tellitud kraanajuht auto peale Tallinna sõjakoolis õppinud nõukogude ohvitseridele pühendatud ausamba, mis asus Tondil Audentese erakooli kõrval, vahendas Kanal2e saade "Reporter".
Seejärel sõitis Liim kraanaga Tondi Ärikeskuse hoovi peale, kus seisis kommunist Hans Pöögelmannile pühendatud mälestusmärk, ning teisaldas ka selle.
"Tulin tegema seda, mis on Eesti vabariigi kodaniku kohus. Kui võimud on saamatud ja mökud, siis tuleb ise hakata tegutsema. See on meie püha kohus."
Liimi sõnul informeeris ta Audentese ülikooli rektorit oma aktsioonist. "Jah, ma teatasin, et ma viin ta minema. Siiamaani nad otsivad, kes ta siia tõi. Mis me ikka otsime, viime minema. Rektor on mõislik mees, ta sai asjast aru," rääkis Liim.
"Neid sotsialismijuurikaid on Eestis veel liiga palju. Mina küll ei jäta enne, kui Eesti on puhas. On ju välja kuulutatud, et Eestis on praegu prügikoristamise periood. Ja mina koristan punast prügi," lisas Liim.
Priit Luts
Jüri Liim teisaldas kaks nõukogudeaegset mälestusmärki ETV24 (2)